פורסם ב מאי 10, 2020 מאי 25, 2020 מאת pormeleg
חג השבועות הוא החג האהוב עליי לאירוח (אנחנו מארחים את המשפחה הלא טבעונית ברובה) וכמו תמיד זו הזדמנות מצויינת להציג את כל המאפים המשגעים, הסלטים, הגבינות הטבעוניות הביתיות הנהדרות, הקינוחים המיוחדים וכמובן העושר שמביא איתו המטבח מהצומח מבלי להתפשר על הטעם. מוזמנים להתרשם ולקחת רעיונות.
לזניה ממרכיבים טריים
עוגת גבינה אפויה טבעונית
נתחיל דווקא מהקינוחים והקינוח שהכי מאפיין את החג הזה – עוגת גבינה אפויה טבעונית נהדרת. אפשר להכין אותה עם גבינת טופוטי ו/או גבינת סויה קנויה אחרת – מה שיותר זמין, מתאים לכם ולכיס שלכם. אפשר להמיר את היוגורט הביתי בעוד גבינה או יוגורט טבעוני קנוי. ניתן להמיר את גבינת הסויה גם בגבינה המבוססת אגוזים כמו גבינת קשיו או שקדים, בתנאי שהיא מספיק סמיכה.
מלבי טבעוני עם רוטב תותים ואוכמניות
קינוח נוסף ואהוב בחג הכי לבן הוא – מלבי, קינוח הכוסות הכי ישראלי שיש. קל מאד להכנה וקלאסיקה אהובה על כולם. המתכון למלבי נמצא בסוף הפוסט שכולו אוסף מתכוני פסח – רק גללו מטה ותגיעו אל המתכון.
בלינצ'ס טבעוני במילוי גבינה מתוקה ופירות יער
עוד קלאסיקה יחודית לחג – בלינצ'ס ממולאים גבינה מתוקה ופרי (או ריבה / קונפיטורה) בדיוק כמו שסבתא שלי נהגה להכין, רק בגרסה יותר בריאה וקלילה.
מאפינס וניל ותותים עם קצפת קוקוס (ללא גלוטן)
מאפינס וניל משגעים, אווריריים וספוגיים שאפשר להכין עם תותים טריים או אוכמניות (אפשר גם קפוא), מקמחים בריאים ומזינים ללא גלוטן, מבלי לוותר על הטעם הנהדר. אני אוהבת להגיש אותם עם קצפת קוקוס מעל או באמצע.
מאפה משגע, פריך ועמוס אפרסקים עסיסיים, מתוקים ואביביים (או תותים) מבוסס קמח כוסמין מלא ומרכיבים טובים נוספים. מומלץ להגיש עם גלידת וניל חמה או קצפת קוקוס.
כדורי שקדים וערמונים מושלגים
גרסה בריאה וטעימה של כדורי אנרגיה מתוקים מבוססים על שקדים וערמונים (שניתן גם לקנות מבושלים בוואקום), אפשר להשתמש בשקדים קלופים מושרים במים למספר שעות אם לא מכינים חלב שקדים. מה שנחמד הוא שמדובר בקינוח שאין בו סוכר מעובד בכלל (רק כמה תמרים) והוא עדיין מתוק, בריא ומפנק לגמרי.
אם אתם מתגעגעים לטעמי הטרימסו של פעם, עם השכבות הספוגיות הליקריות משהו, הקרם הלבן המשגע ושכבת השוקולד – קקאו – זה בדיוק עבורכם. קינוח על הצד הבריא שעושה שימוש במרכיבים איכותיים ולא מעובדים אבל מפנק, מושחת וטעים לא פחות. מומלץ להכין בגרסת הכוסות האישיות.
גבינה צפתית עם קצח
גבינה טבעונית מלוחה חצי קשה בסגנון צפתית מבוססת טופו משי ושקדים (הטופו הופך אותה ליותר מזינה בחלבון, דלה יותר בשומן וקלה יותר בכיס). מצד אחד נוחה לפריסה לפרוסות נאות ויציבות, אבל כאלה שהן יחסית רכות ונעימות לאכילה (לא נוקשות מידי) בדיוק כמו צפתית של פעם.
גלילי גבינת עיזים בציפוי זעתר וסומאק
גבינת שקדים נהדרת וסופר קלה להכנה שמזכירה גלילי עיזים בציפוי לימוני של סומאק וזעתר, קשה להפסיק לאכול וסופר מרשימה!
דרך נהדרת להעשיר את שולחן החג היא הצבת פלטת גבינות ו/או ממרחים כמו ממרח פסטו, ממרח עגבניות מיובשות, ממרח פלפלים שרופים, ממרח זעתר ועוד. עוד רעיון לממרח נהדר וגבינתי הוא – ממרח זרעי חמניה עם עשבי תיבול (שמיר ושום הכי טעים) שגונב את ההצגה וגם עשיר בערכים תזונתיים נהדרים על הדרך.
גבינת מקדמיה פרוביוטית
ממרח נהדר בסגנון גבינה מאגוזי מקדמיה וקינואה מונבטת. עשיר באוממי, מיוחד וסופר בריא.
כדורי גבינה קשה ועשבי תיבול מצופים חמוציות ומרווה טרייה
עוד גבינה נהדרת, ובעיניי אחת הכי טעימות וממכרות – כדורי גבינה חצי קשה מתובלת לעילא עטופה בחמוציות או תוספות אחרות שאוהבים ולגמרי הופכת לכוכבת השולחן וטעימה בקטע היסטרי לגמרי, אם יורשה לי להתעופף על עצמי קלות. המתכון נכלל בתוך אוסף מתכונים לחג ההודיה (תנקס גיביניג) – גללו אל המתכון למטה ותגיעו אליו.
ארוחת Thanksgiving הטבעונית שלי
גבינת קשיו פרוביוטית
עוד ממרח / מטבל גבינה נהדר שכיף לנגב עם לחם ביתי טוב או מקלות שום וזיתים: גבינת קשיו פרוביוטית נהדרת שמתבלים בזיתים / בצל ירוק / זעתר / שמיר או עשבי תיבול אחרים שאוהבים.
גבינת אגוזים קשה ועשבי תיבול
גבינה קשה נהדרת שאפשר להכין (גם) משאריות חלב השקדים שלכם, או פשוט משקדים – גבינת אגוזים טעימה חצי קשה שכיף להגיש למרכז השולחן ולפרוס ממנה חתיכות טעימות שהולכות עם הכל. מצויין גם לפורר לתוך סלטים ירוקים, פסטות או לשלב במאפים.
פטה שקדים אפויה נפלאה
עוד מתכון נפלא ופשוט שיכול לככב אצלכם בארוחה – גבינת פטה שקדים אפויה עם עשבי תיבול. קשה להפסיק לאכול. יכולה גם להשתלב במאפים, פסטות ובסלטים.
מיני מאפינס ירוקים וגבינתיים (ללא גלוטן)
עוד מנת פתיחה נהדרת להציב בגאווה על השולחן – מאפינס שהם כמו מיני פשטידות קטנות ועסיסיות עמוסות ירוקים נהדרים וגבינות טבעוניות. השוס הוא שהם לגמרי ללא גלוטן וסופר מזינים מבלי להתפשר על הטעם. אחד המתכונים האהובים עליי ביותר!
מאפה צוקור במילוי מנגולד וכרישה
המלך הבלתי מעורער של הארוחה אצלנו, המאפה שהפך לסימן ההיכר של החג שלנו – מאפה צוקור במילוי מנגולד וכרישה חלומי. מבוסס על בצק פילו (בצק המורכב מקמח ומים בלבד) ומשוח בחלב צמחי, מה שמשאיר את המאפה דל שומן במיוחד אבל עדיין מאד עסיסי ונחשק.
לזניה מדהימה ממרכיבים טריים
בעיניי עוד מנה כוכבת שאפשר בכיף להכין גם יום קודם (גם זה חשוב): לזניה עשירה וגבינתית בטירוף ממרכיבים טריים לגמרי ולא מעובדים שמכינים בבית בקלות ובכיף. שכבות של תרד טרי (לא דורש בישול מקדים), שמנת קשיו שומית היסטרית ורוטב עגבניות מתוקות משגע מנוקד בזיליקום טרי.
קיש בטטה ובצלים בסגנון אנסטסיה
אם לא להיות צנועה לרגע, מדובר באחד הקישים היותר מעולים שיצא לי לאכול. כל כך עשיר, מתוק, מלוח, גבינתי. קשה להסתפק בפרוסה אחת. אין לי ספק שתתאהבו בו ושהאורחים שלכם יתמוגגו. המלית עמוסה חתיכות גדולות ומובחנות, מלאות טעם, כל אחת בושלה / נאפתה, גובנה, תובלה והוכנה בנפרד ויחד הן מרכיבות אחד שהוא שלם. גדול מסך חלקיו.
בורקס גבינת שקדים
אחת המנות האהובות עליי בחג היא מאפה בצק פילו – בצק שהוא נטול שומן המבוסס על קמח ומים שניתן לרכוש בכל סופר, ממלאים אותו בגבינות ודברים שאוהבים, מגלגלים, מברישים במשקה סויה או חלב צמחי אחר לא מתוק ושולחים לתנור. הראשון להיחטף מבין כל מטעמי החג, זה בטוח 🙂
רולדת כוסמין פריכה במילוי תרד וגבינות
רולדה נהדרת וקלה להכנה מבוססת בצק כוסמין מלא ביתי פריך ומדהים שמכינים ברגע בקערה ובלי קירור מיוחד, עוד מנה נהדרת שאתם צריכים לשקול להגיש בשולחן החג שלכם או סתם לאמץ במהלך השבוע.
גאלט תרד ופטריות טבעוני
גאלט תרד ופטריות וגאלט קישואים ועגבניות – הוא לא רק חתיך ופשוט להכנה הוא גם טעים בטירוף ולגמרי מהווה את אחד מהמאפים היותר מרשימים שאתם יכולים להכין.
עוד מאפה נהדר וסופר פשוט להכנה שמשלב בתוכו הפעם טעמים מעולם הפיצה – גבינה טבעונית ביתית, זיתים, עגבניות, אורגנו ועוד. הוא פשוט כל כך טעים וממכר ואפילו עשוי מבצק כוסמין מלא פריך ביתי שמכינים ברגע.
קיש עגבניות שרי ומנגולד מהחלומות
אם אתם מחפשים Show Stopper אמיתי – זה בשבילכם, קיש החלומות. הוא לא רק יפה בטירוף הוא גם טעים בטירוף. הנאה מובטחת.
פיצה טבעונית עם מוצרלה קשיו או: מקלות זיתים ועשבי תיבול
אם חסר לכם עוד בצק – נסו להכין את הפיצה שלי עם גבינת קשיו ביתית מעולה. אפשר להכין אותה כמו פוקצ'ה (ללא רוטב) או להפוך את הבצק לרצועות דקות, לשתול בו זיתים, שום יבש ו/או עשבי תיבול איטלקיים ולאפות אותו כמו ברד סטיקס – מקלות לחם נהדרים שילכו מדהים עם הגבינות שתגישו בשולחן.
עוד מאפה נהדר שיכול להיות מוגש בתחילת הארוחה לצד מטבלים נהדרים כמו רוטב עגבניות טריות, ממרח זיתים או פסטו וכמובן גבינות נהדרות מאגוזים. פוקצ'ה מיוחדת עם שכבות פסטו שנתלשות. מאפה רך ומשגע שיגרום לכולם לבקש מכם את המתכון.
אי אפשר בלי כמה מנות פסטה אהובות, אחת מהן היא הפסטה הרומנטית הזו בסגנון פוטנסקה עם טעמי אוממי עזים וטעמי ים שמזכירים את דרום איטליה בזכות שילוב מרכיבים כמו עגבניות בשלות מתוקות, צלפים, ארטישוק רומאי, זיתי קלמטה ועלים רעננים שיוצרים אוסף טעמים שקשה לעמוד בפניו. אפשר להוסיף לה פטה שקדים מפוררת – חלום. טעימה גם בטמפ' החדר!
פסטה ברוטב פסטו קייל
כל מי שטעם מהפסטה הזו יכל להשבע שיש בפנים פרמזן, היא כל כך עזה וגבינתית שהאורחים שלכם ישתגעו (גם ילדים עפים עליה לפי דיווחים שלכם). מומלץ להגיש עם קרעי מוצרלה קשיו ביתית לאקסטרה גבינתיות ומרקם (או פטה שקדים). אפשר להגיש עם פסטה בצורה אחרת אם מעדיפים, והכי חשוב היא כל כך קלה להכנה!
פסטה ברוטב אלפרדו כרובית גבינתי
אחת הפסטות הגבינתיות המשגעות והמלכותיות, פלוס – ממש מתאימה לחג עם רוטב לבן קרמי משגע וגאוני שמבוסס כרובית. הנאה מובטחת 🙂
לינגווני ברוטב קרם סלק
עוד מנת פסטה עזת טעמים קרמית בטירוף וסוחטת מחמאות, והכי חשוב סופר קלה. אני אוהבת להגיש אותה עם צנוברים קלויים וכף פסטו מעל. חגיגית ומהממת.
פרש רולס במילוי ירוקים, נבטים ודברים טובים
זו ה-עונה לחגוג את כל הירוק והשפע, ואין דרך טובה מלהגיש למרכז השולחן מלא רולים עסיסיים מלאים בירוקים טריים כמו נענע, כוסברה, נבטים, ובשילוב רצועות פרי עונתי מתוק לבחירתכם כמו שזיף, משמש, אפרסקים מתוקים (המועדף עליי) או תאנים. נפלא וקליל לכל תחילת ארוחה.
סלט סובה מרענן בשילוב ירקות וירוקים
אחד הסלטים האהובים עליי בהשראת מסעדת אנסטסיה, סלט בשילוב אטריות כוסמת, מלא ירוקים פריכים, כרובית צלויה, שעועית ירוקה ומלא עשבי תיבול ירוקים טריים. כל כך טעים ומרענן.
קעריות חסה פריכות במילוי נבטים וסלט "ים"
עוד מנה ראשונה עוצרת נשימה הן ביופיה, טריותה ובטעמיה המיוחדים והטעם המפליא שמזכיר סלט טונה וחוגג במרכיביו את האביב. סלט בניחוח ים שממלאים בקעריות חסה משי / עלי כרוב קטן, עם מרבד קטן של נבטי אלפלפא וכמה עגבניות מתוקות קצוצות. מושלם בעיניי להכין מגש כזה של קעריות עשירות וצבעוניות מוכנות לנישנוש בביס או שניים. עונג מובטח 🙂
מנה ראשונה נהדרת לשזור על שולחן החג, קלילה מאד על הבטן וגם בתהליך ההכנה. פטריות ממולאות גבינות (אפשר להשתמש בגבינות הפטה או האגוזים שהוצעו פה למעלה למילוי).
בואיקוס טבעוני
מאפים קטנים ונחטפים מהמטבח הבלקני שקשה להפסיק לנשנש. מומלץ להכין עם פטה שקדים מהמתכון למעלה וזיתים. כה ממכר!
בורקס חצילים שרופים, אנטיפסטי, מגדלי חצילים ופסטו
לקט בתוך לקט זה מצחיק, אבל אם אתם רוצים לקבל עוד רעיונות למנות שאני אוהבת ומגישה בחג ועוד מתכונים (בורקס חצילים שרופים מדהים, אנטיפסטי מיוחד, מגדלי חצילים ופסטו משגעים) היכנסו לפוסט מ-2017 בו פרטתי מה הכנתי בארוחת החג.
קטגוריותכל המתכונים, מתוקים טבעוניים, עיקריות וגדולות, ראשונות וקטנות תגיותגבינה, שבועות
9 תגובות בנושא “אוסף מתכונים טבעוניים לחג השבועות”
מאי 26, 2020 בשעה 1:18 am
איך מרימים ארוחה כזו יפה? כמה ימים להתארגן? מה אפשר להכין קודם וכמה קודם? תודה 🙏
מה את מתכננת להכין?
מאי 24, 2020 בשעה 12:31 pm
הי פור!
רק לעבור על כל המתכונים האלה ושבועות כבר יגמר… חח
אם היית צריכה לבחור שלושה-ארבעה מתכונים מנצחים מתוך הרשימה המדהימה הזאת (מלוחים+קינוח) מה היית בוחרת? מי הפייבוריטים שלך?
תודה רבה על כל ההשקעה שלך בבלוג, יש לך מתכונים שהם כבר לגמרי חלק מהקבועים שלנו. תודה 3>
מאי 24, 2020 בשעה 4:39 pm
הצחקת אותי :))))
בהחלט רשימה לא קצרה
אם הייתי חייבת לבחור הייתי הולכת על:
מאפים: צוקור תרד, לזניה, קיש ופסטה ברוטב שמנת סלק עם צנוברים. זה נראה מאד מגוון ועשיר.
קינוח: מלבי 🙂 עם רוטב תותים ופירות יער, או סתם עם הרוטב האדום הקנוי. הכי חגיגי וקל.
הייתי מוסיפה גם סלט קפרזה עם גבינת העיזים או עם הצפתית, נראה לי מגניב.
חג שמח, תהנו ותודה רבה <3
מאי 25, 2020 בשעה 3:23 pm
תודה וחג שמח ⁦🌹
מאי 18, 2020 בשעה 2:47 am
הפוסט שלך עושה לי תיאבון!!! שאלה – מצאת במקרה כאן בארה"ב בצק פילאס או בצק שמתאים לבורקסים שנראה סביר מבחינה בריאותית (אם נתעלם מהקמח הלבן)? ללא המון תוספים מיותרים וגם טבעוני?
מאי 18, 2020 בשעה 6:19 pm
מצאתי פה בהולפודס בצק פילו אורגני שסביר מאד במרכיביו (אבל האיכות שלו לא ברמה של אלו שבארץ, הוא יבשושי ושברירי, אבל אפשר עדיין עובדת איתו).
בצק עלים (שדומה לפילאס) על בסיס שומן צמחי מצאתי בסופרים פשוטים/עממים יותר ובמכולות או סופרים כשרים.
הם באיכות טובה מבחינת תוצאה סופית, אבל קשה לי להגיד שהם איכותיים תזונתית.
אני משתמשת בהם אחת לתקופה, במקרים מיוחדים, אז אני פשוט לוקחת את זה כג'אנק חד תקופתי 🙂
מאי 12, 2020 בשעה 3:27 am
אחת הכתבות הטובות שראיתי! תודה
מאי 13, 2020 בשעה 10:55 pm
הפוסט הקודםקודם טופו ברוטב ברביקיו ביתי בנוסח "קצוות שרופים" Burnt Ends
הפוסט הבאהבא בורקס בשר טבעוני בסגנון וולינגטון